《驾幸太学》
宋代·顾临

五纪寥寥旧典章，一朝清跸下胶庠。旗常日月随天转，文武衣冠列宿行。

拜老徒烦嗟汉室，谈经戒逸慕周王。已叨法从陪临幸，赓咏虞廷喜载飏。

作者简介：宋会稽人，字子敦。通经学，长于训诂。初为国子监直讲，同知礼院。神宗熙宁初，帝以其喜论兵，诏编《武经要略》，且问兵事，遂条十事以献。哲宗元祐中，擢给事中，拜河北都转运使。历刑、兵、吏三部侍郎兼侍读，为翰林学士。绍圣初，以龙图阁学士知定州，徙应天、河南府。坐事夺职知歙州。又以附会党人，斥饶州居住。卒年七十二。